Kelompoke Parna ngira yen kelompoke Wahyu kuwi sing paling ringkih Jarot. Amarga bocahe cilik, mesthi tangane ora bakal bisa ngranggeh sirahe mungsuhe. Paling ora jangkauan tangane angel kanggo ngranggeh sirah utawa sikile mungsuhe sing luwih dhuwur. Dene kelompoke Wahyu ngira yen kelompoke Parna sing paling ringkih kuwi Jangkung. Amarga senajan dhuwur, tangane dawa, nanging bocahe klular-klulur, ora lincah, ngidak telek wae ora pendeng. Mula Wahyu sabalane padha ngarahake serangan nuju Jangkung. Nanging jebul ora gampang kanggo mateni Jangkung kanthi nyablek sikile utawa sirahe. Genah angel yen arep nyablek sirahe, lha wong dedege luwih dhuwur timbang kabeh balane Wahyu, mula sing diserang ya perangan sikil. Nanging kanca-kancane Jangkung ora negakake Jangkung dikeroyok mungsuhe. Kabeh ya padha mbantu lan namengi Jangkung saka serangane mungsuh. Nganti krenggosan ambegane Wahyu, Jarot lan Dani amarga ngakseg selak kepengin mateni Jangkung nanging ora bisa merga dialang-alangi Parna lan Rizal. Nganti Dani kepeksa tiba kejengkang amarga tangan kiwane sing dadi tameng dicablek banter dening Jangkung sing satemene ngarah sirah. Kamangka posisine Dani lagi jengkeng kanggo ngranggeh sikile Jangkung. Untung Dani gage ditulungi Wahyu, nglawan Jangkung sing terus ndheseg arep nyablek sikile Dani sing lagi tiba klumah. Wusanane Jangkung mundur.